Un comisar de poliţie din Franţa a fost condamnat cu suspendare pentru reprimarea unei manifestaţii a Vestelor Galbene
Tribunalul din oraşul Lyon din centrul Franţei l-a condamnat vineri la şase luni de închisoare cu suspendare pe comisarul de poliţie Rabah Souchi, care a ordonat forţelor de ordine să ia cu asalt o mulţime de participanţi la o manifestaţie interzisă, transmite agenția AFP, citată de Agerpres.
În urma intervenţiei, o femeie în vârstă de peste 70 de ani a fost rănită.
Incidentul a avut loc în 2019, la Nisa, în cadrul mişcării "Vestelor Galbene".
Instanţa a apreciat că ordinul comisarului "nu a fost justificat, nici proporţional, nici necesar".
Tribunalul şi-a însuşit astfel concluziile procurorilor, prezentate în cadrul procesului care a avut loc în 11-12 ianuarie. Reprezentantul parchetului a apreciat atunci că ordinul de a-i ataca pe manifestanţi a fost neconform cu reglementările.
Avocatul apărării, Laurent-Franck Lienard, a comentat sentinţa, susţinând că este "foarte contestabilă şi deloc surprinzătoare" şi anunţând că va face apel.
Victima Genevieve Legay, atunci în vârstă de 73 de ani, purtătoare de cuvânt a organizaţiei de activişti voluntari Attac (Association pour la Taxation des Transactions financičres et pour l'Action Citoyenne – asociaţia pentru taxarea tranzacţiilor financiare şi pentru acţiune cetăţenească – n. red.) a participat în 23 martie 2019, la Nisa, la o manifestaţie interzisă a "vestelor galbene". Căzută la pământ în urma asaltului poliţiştilor, ea a suferit mai multe fracturi şi un traumatism cranian.
După sentinţa de vineri, ea a declarat că este "foarte mulţumită de cele întâmplate, deoarece am dorit întotdeauna să se facă dreptate". În faţa câtorva zeci de susţinători, în faţa sediului tribunalului din Lyon, ea a mai afirmat că "am dorit acest proces şi fiindcă voiam să ajute toate victimele violenţelor poliţiei" şi "doream să câştig pentru a crea un precedent judiciar – trebuie să se termine, trebuie să înceteze".
Avocatul ei, Arie Alimi, a salutat "o decizie fundamentală" şi a susţinut că "de acum niciun emitent de ordine nu va fi protejat de o imunitate, de o lipsă de responsabilitate în materie de recurgere la forţă sau la arme de către forţele de ordine".
Procesul a analizat condiţiile în care poliţia a atacat manifestanţii la foarte scurt timp după somaţiile obişnuite. Acuzarea a arătat că protestatarii nu au avut timp să se împrăştie, iar poliţiştii – să se pregătească corespunzător. Apărarea a susţinut că ordinul dat de comisarul Souchi a fost "complet legal", iar avocatul a cerut instanţei să îl declare pe clientul său nevinovat.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank